Μίκυ Μάους

Ο Μίκυ Μάους (αγγλ.: Mickey Mouse) είναι ήρωας κινουμένων σχεδίων της Walt Disney Pictures. Έχει μορφή ποντικιού. Δημιουργήθηκε το 1928 στις ΗΠΑ από τον Γουώλτ Ντίσνεϋ και τον Ουμπ Άιγουερκς. Λέγεται πως ο Ντίσνεϊ συνέλαβε την ιδέα να χρησιμοποιήσει ένα ποντίκι ως πρωταγωνιστή ταξιδεύοντας κάποτε με τρένο από τη Νέα Υόρκη στο Χόλιγουντ μαζί με τη γυναίκα του, Λίλιαν. Ο Άιβερκς δημιούργησε επίσης το πρώτο στριπ του Μίκυ (εκδοχή σε κόμικ της ταινίας κινουμένων σχεδίων Plane Crazy) που εκδόθηκε στις 13 Ιανουαρίου του 1930, καθώς και την πρώτη ταινία κινουμένων σχεδίων, για την οποία παρήγε 700 σχέδια την ημέρα. Ο Μίκυ έχει εμφανιστεί σε περισσότερες από 120 ταινίες, οι 5 από τις οποίες ήταν μεγάλου μήκους. Το 1928 πρωταγωνίστησε σε 4 ταινίες, την επόμενη χρονιά σε άλλες 10 και την επόμενη δεκαετία σε 91. Κέρδισε τρεις υποψηφιότητες και ένα ειδικό Όσκαρ, το οποίο απονεμήθηκε στον δημιουργό του, τον Γουώλτ Ντίσνεϋ. Ο Μίκυ Μάους έκανε το ντεμπούτο του στη μεγάλη οθόνη στη Νέα Υόρκη στις 18 Νοεμβρίου του 1928 με την ταινία Steamboat Willie (Ατμόπλοιο Γουίλι). Σ' αυτήν την ταινία ο Μίκυ είναι καπετάνιος ενός πλοίου. Επρόκειτο για την πρώτη ταινία κινουμένων σχεδίων με ήχο στην ιστορία του κινηματογράφου.

Τηλεόραση και ταινίες

Ο Μίκυ είναι γνωστός για την σειρά έγχρωμων κινουμένων σχεδίων - μιούζικαλ, Silly Symphonies. Στο μικρού μήκους επεισόδιο Μια Μικρή Σοφή Κότα, έκανε πρεμιέρα ο Ντόναλντ Ντακ.

Ο Μίκυ έγινε αργότερα δημοφιλής για τον ρόλο του Μαθητευόμενου Μάγου στην Φαντασία του Γουώλτ Ντίσνεϋ και της Ορχήστρας της Φιλαδέλφιας με τον Λεοπόντ Στοκόφσκι. Αργότερα, συμμετείχε στο μεγάλου μήκους επεισόδιο Το θαύμα των Χριστουγέννων, βασισμένο στο ομώνυμο μυθιστόρημα του Κάρολου Ντίκενς το 1983 και αργότερα στον Πρίγκιπα και τον Φτωχό, το 1990.

Το 1999, ο Μίκυ επέστρεψε στην τηλεόραση με την σειρά Mickey Mouse Works. Την περίοδο 2001-2003, μερικά επεισόδια της σειράς χρησιμοποιήθηκαν για την σειρά Η παρέα του Μίκυ, μια σειρά με όλους τους επώνυμους χαρακτήρες της Disney. Το 2000, συμμετείχε στην ταινία Μίκυ: Μια φορά κι έναν Καιρό. Μερικά χρόνια αγρότερα, δημιουργήθηκε η προσχολική σειρά "Η Λέσχη του Μίκυ" του Disney Junior. Μέχρι το 2013 είχαν προβληθεί στο Disney Channel μερικά καινούρια επεισόδια διάρκειας τριών λεπτών με τον Μίκυ και την παρέα του, καθώς οι χαρακτήρες έχουν μοντέρνα εμφάνιση, η οποία μοιάζει με αυτή του 1928.

Χαρακτηριστικά και σχεδίαση 
Στο φανταστικό κόσμο των κινουμένων σχεδίων, ο χαρακτήρας του Μίκυ διαμένει στην ομώνυμη πόλη Μίκυ Σίτυ, που ανήκει στο Mickey Mouse Universe. Είναι αρραβωνιασμένος με τη Μίνι, ενώ καλύτερος φίλος του είναι ο Γκούφυ, ένας γκαφατζής και αδέξιος ανθρωπόμορφος σκύλος. Το κατοικίδιό του είναι ο σκύλος Πλούτο. Δουλεύει σαν ντετέκτιβ λύνοντας διάφορες μυστηριώδεις αστυνομικές υποθέσεις. Τις υποθέσεις αυτές του αναθέτει ο Ο' Χάρα, αρχηγός της αστυνομίας. Εχθροί του είναι κυρίως ο Μαύρος Πητ και το Μαύρο Φάντασμα.

Ο Μίκυ σχεδιάζεται συνήθως με κοντό κόκκινο παντελόνι, μεγάλα κίτρινα παπούτσια και γιγαντιαία άσπρα γάντια στα χέρια. Το 1941 υπήρξε καθοριστικό έτος για τον Μίκυ ο οποίος, αφού πέρασε τη δεκαετία του 1930 με κοντό παντελόνι, στην ταινία κινουμένων σχεδίων Little Whirlwind άλλαξε ύφος. Μεταξύ 1942 και 1944, στις ταινίες και στα κόμικ, το παντελόνι μάκρυνε και ο Μίκυ άρχισε να φορά επίσης σακάκι, γραβάτα, καπέλο και άλλα αξεσουάρ, που τον έκαναν να φαίνεται πιο μοντέρνος και ώριμος. Ωστόσο, στον 21ο αιώνα, ανάμεσα στους πολυάριθμους σχεδιαστές των ιστοριών του ανά τον κόσμο, ορισμένοι εξακολουθούν να προτιμούν την προηγούμενη του εμφάνιση. Είναι η περίπτωση της δανέζικης σχολής, της οποίας ωστόσο ηγούνται Ισπανοί και Νοτιοαμερικανοί δημιουργοί όπως ο Φρανσίσκο Ροντρίγκες Πεϊνάντο, ο Χόρχε Νταβίντ Ρέντο, ο Χοακίν Κανισάρες Σάντσες, ο Χαβιέ Βίβες Ματέους και ο Σέζαρ Φεριόλι Πελάες, οι οποίοι έως σήμερα σχεδιάζουν συχνά τον Μίκυ με κοντό παντελόνι. Υπογραμμίζουν ότι με την πάροδο του χρόνου, πέρα από τον τρόπο ένδυσης του, έμεινε απαράλλαχτος ο αυθόρμητος και παρορμητικός χαρακτήρας του, και αποτελεί φόρο τιμής στην παράδοση. Επίσης είναι πολύ ευγενικός και πολύ καλόκαρδος.

Υποδοχή 

Ο διευθυντής έως το 1980 του περιοδικού Topolino, Μάριο Τζεντιλίνι, ανέφερε "Ο Μίκυ. Μια αγάπη. Μια μεγάλη αγάπη. Μια ζωή".

Ο δημιουργός των Disney Stydios, Φρανκ Τόμας, δήλωσε πως "Ο Μίκυ ήταν ο Ουώλτ και ο Ουώλτ ήταν ο Μίκυ".

Ονόματα του Μίκυ ανά τον κόσμο 

 Βουλγαρία: Мики Маус
 Γαλλία: Mickey
 Γερμανία: Micky Maus
 Ελλάδα: Μίκυ Μάους
 ΗΠΑ: Mickey Mouse
 Ιαπωνία:ミッキーマウス (Χέπμπορν: Mikki Mausu)
 Ινδονησία: Miki Tikus
 Ισλανδία: Mikki Mús
 Ισπανία: El Raton Mickey
 Ιταλία: Topolino
 Κίνα: 米老鼠
 Πολωνία: Myszka Miki
 Ρωσία: Микки Маус
 Σουηδία: Musse Pigg
 Τουρκία: Miki Fare
 Φινλανδία: Mikki Hiri

Δείτε επίσης 
 Μίκυ Μάους (περιοδικό)
 Μίννι Μάους
 Γκούφυ
 Σούπερ Γκούφυ
 Ντόναλντ Ντακ

Παραπομπές

Εξωτερικοί σύνδεσμοι 

 Επίσημη ιστοσελίδα
 
 Mickey Mouse στη Wikia

Disney (χαρακτήρες κόμικς)
Disney (χαρακτήρες κινουμένων σχεδίων)